
<ניצול ציני" של סטודנטים במעונות אוניברסיטת ת"א - משלמים פי שניים על מים.>
<היו"ר יעקב מרגי:>
שלום לכולם. אני מתכבד לפתוח את ישיבת ועדת החינוך, התרבות והספורט של הכנסת. 29 בפברואר 2016, כ' באדר א' תשע"ו. הנושא על סדר היום: "ניצול ציני" של סטודנטים במעונות אוניברסיטת תל-אביב – משלמים פי שתיים על מים – של חבר הכנסת אוסאמה סעדי, וכן של חבר הכנסת עיסאווי פריג' וכן של חבר הכנסת זוהיר בהלול. בינתיים נמצאים איתנו חברי הכנסת אוסאמה סעדי ודוקטור יוסף ג'בארין. אנחנו ניתן לחבר הכנסת המציע ולאחר מכן נעשה חבר כנסת אורח לסירוגין. נשמע על הבעיה, אם ישנה ואם קיימת, איך מטפלים ואיך נטפלים אליה ואיך פותרים אותה. חבר הכנסת אוסאמה סעדי בבקשה.

רק משפט אחד לפני כן. אנחנו פיתחנו רגישות. גברתי, אני עומד לקרוא לך לסדר ואז לא תוכלי לדבר בכלל. מדברים בפתקים אצלנו. 

מכובדי מנהל הסיעה, אנחנו התחלנו לפתח פה בוועדה רגישות לכל מה שנקרא 'תעשייה' סביב הסטודנטים וסביב כל ההשכלה הגבוהה. אנחנו כנראה גם נצטרך לתקוף את זה, נתקוף את זה בכמה כיוונים, גם במה שקשור במל"ג (המועצה להשכלה גבוהה), ניתן להם להרגיש. לפני שהם מקבלים החלטה שירגישו מהן ההשלכות לגבי הסטודנטים. גם ראשי המוסדות האקדמיים, האוניברסיטאות ומכללות, שלא כל החלטה היא הזדמנות לתעש, למסד אותה ולהתחיל מסלול של תשלומים וכל מיני התמקצעות כזאת או אחרת. בכוונה אני מדבר באופן כללי ולא יורד לפרטים. הנה אני מקווה, אוסמה סעדי מקווה בשבילך, בשבילי ובשביל הסטודנטים שההצעה לסדר מיותרת, בוא נראה את העובדות. אם זה כך, זה חמור מאוד. תציג את הבעיה ונראה איך אנחנו מתמודדים איתה. 
<אוסאמה סעדי (הרשימה המשותפת):>
אם היא תהייה מיותרת אדוני היושב, כמובן שאני אשמח מאוד - - -

<היו"ר יעקב מרגי:>
גם אני.

<אוסאמה סעדי (הרשימה המשותפת):>
נקווה שבאמת תהייה מיותרת. 

אדוני היושב ראש, חברי הכנסת, אורחים נכבדים, אנחנו העלנו את הנושא הזה וביקשנו דיון מהיר, אני וחבריי, נכנס עכשיו עיסאווי פריג', וחבר הכנסת זוהיר בהלול גם. העניין הוא שהיה פרסום סביב הניצול הציני והמכוער, הייתי אומר, של הסטודנטים, כל הסטודנטים. אנחנו העלנו את הנושא הכאוב ולא משנה אם זה סטודנטים ערביים או סטודנטים יהודיים- - - 

<היו"ר יעקב מרגי:>
זה אופייני רק לאוניברסיטת תל-אביב, או שאתה מכיר את זה בגלל התלונה על אוניברסיטת תל-אביב?

<אוסאמה סעדי (הרשימה המשותפת):>
רק בגלל התלונה מאוניברסיטת תל-אביב.

<היו"ר יעקב מרגי:>
יכול להיות שזה קיים במקומות אחרים.

<אוסאמה סעדי (הרשימה המשותפת):>
יכול להיות שזה קיים גם באוניברסיטאות אחרות, אם זה בירושלים - - -

<היו"ר יעקב מרגי:>
ברוך הבא חבר הכנסת עיסאווי פריג' המציע השני.

<אוסאמה סעדי (הרשימה המשותפת):>
אדוני היושב ראש, הנושא של תעריפי מים בכלל, זה נושא שאנחנו העלנו אותו בכנסת וגם בוועדות: גם בוועדת הפנים וגם בוועדת הכלכלה. המחירים של המים בישראל הם מהגבוהים ביותר, גם את כל הנושא של התאגידים, העלנו את הנושא הזה. עכשיו כשמדובר בתעריפי מים שהם כפולים מהמחירים הרגילים שממליאה גם גך הם גבוהים ביותר, כמעט פי שתיים – אדוני, אי אפשר לקבל שום הסבר אלא אם יגידו לנו שמדובר בטעות, שמדובר בפרסום לא נכון ואז נגיד תודה רבה, אנחנו מתנצלים על הדיון המהיר.

<היו"ר יעקב מרגי:>
אנחנו מדברים על 14.5 שקל לעומת 7.96 - - - 

<איציק שמולי (המחנה הציוני):>
מהקוב הראשון, אוסמאה?

<אוסאמה סעדי (הרשימה המשותפת):>
כן, קוב - - -

<קריאה:>
כמה סטודנט יכול לצרוך?

<אוסאמה סעדי (הרשימה המשותפת):>
כמה קוב? זה כמו - - -

<איציק שמולי (המחנה הציוני):>
הוא יכול לצרוך 3 קוב.

<אוסאמה סעדי (הרשימה המשותפת):>
נכון. אנחנו כמובן, אני לא יודע אם יש כאן נציגים של אוניברסיטת תל-אביב או של החברה שמנהלת שם את המעונות, חברת שיכון ובינוי נדלן. זה לא מסיר שום אחריות מהאוניברסיטה, אם הם נותנים לנהל את זה באמצעות חברה, הם צריכים לדאוג לאינטרסים של הסטודנטים. אני הייתי סטודנט והייתי יושב ראש התאחדות הסטודנטים בישראל וגם חברי חבר הכנסת יוסף ג'בארין היה יושב ראש וועד הסטודנטים באוניברסיטת העברית בירושלים. אנחנו מכירים מקרוב את הבעיות ואת הצרכים - - -

<היו"ר יעקב מרגי:>
גם חבר הכנסת איציק שמולי היה יושב ראש התאחדות - - -

<אוסאמה סעדי (הרשימה המשותפת):>
בדיוק. ועיסאווי היה אצלי פעיל מאוד. אדוני, באותה תקופה אני ועיסאווי למדו יחד באוניברסיטה, התחלנו ללמוד חשבונאות ואחרי זה עברתי למשפטים והוא המשיך בחשבונאות. כולנו מכירים את הבעיות ואת הצרכים של הסטודנטים. אדוני, במקום לתת תמריצים ולתת מלגות, לתת מענקים ולתמוך בסטודנטים אז פה מנצלים אותם ניצול ציני, מקפחים אותם. אני מקווה שאני אקבל תשובות ואחרי זה אם יגידו לי שזה בטעות ושזה לא נכון, אני אגיד בסדר. אם יגידו שזה נכון המצב, אז באמת פה צריך, אנחנו כוועדת החינוך ניתן את דעתנו הנחרצת ולבקש לאלתר להסיר את הקיפוח המתמשך הזה. תודה.

<היו"ר יעקב מרגי:>

חבר הכנסת עיסאווי פריג' המציע.

<עיסאווי פריג' (מרצ):>
שלום אדוני היושב ראש, שלום לכל הנוכחים. ציפיתי שהאולם יהיה מלא, מדובר בסטודנטים ובסוגיה שחשובה לסטודנטים.

<היו"ר יעקב מרגי:>
אותי לימדו אותי: 'אתה כאן כולם כאן'.

<עיסאווי פריג' (מרצ):>
וואלה, אתה ענק אתה. 

תראה, בוא נגיד גם מילה טוב למי שהעלה את זה לסדר היום. לשם שינוי, אני איש מרצ והליכוד העלה את זה, יאללה שיהיה לכם, עשו מעשה טוב.

<אוסאמה סעדי (הרשימה המשותפת):>
אבל אף חבר כנסת מהליכוד לא נמצא פה עדיין. 

<עיסאווי פריג' (מרצ):>
לא משנה. שם הם חלשים באוניברסיטה. צעירי הליכוד, אתם הלב הבנתי, לא משנה.

אדוני היושב ראש, אני למדתי בעברית וכל לימודיי גרתי במעונות, כל לימודיי. סטודנט ערבי, בדרך כלל 90%-95% מהסטודנטים הערביים נוהגים לגור במעונות מכל מיני סיבות. לתומי, אני זוכר טוב וגם הבנות שלי שלומדות ולמדו שם, אנחנו שילמנו למעונות מחיר סגור, גלובלי כולל הכול, לא מים, לא גז, לא חשמל, לא ארנונה – שילמנו מחיר גלובלי. עכשיו, צריך למצוא דרך - - -,
<היו"ר יעקב מרגי:>
לטובת הפרוטוקול, לטובת למי שלא מכיר, באיזה שנים זה היה?

<עיסאווי פריג' (מרצ):>
אני למדתי בשנת 1982-3 עד 1987.

<היו"ר יעקב מרגי:>
אתה יודע, יש אדם הראשון, יש אדם הראשון לפני החטא ויש אדם ראשון אחרי החטא. 

<עיסאווי פריג' (מרצ):>
אני לפני החטא. אתה חושב, החטא שהליכוד הגיע לשלטון. 

<היו"ר יעקב מרגי:>
החטא שאיבדנו - - - 

<עיסאווי פריג' (מרצ):>
שאיבדנו את המוסר ואת זה האנושיות. 

אדוני היושב ראש, תראה מה קורה. מה שקורה זה ככה, רוצים עכשיו מצד אחד לבוא לקראת הסטודנט, להוזיל את המעונות ולהוזיל את שכר הלימוד ולצאת למאבק יפה. אבל, מצד שני יש לנו דרך עוקפת, 'איך אני אעלה את מחיר המעונות בלי שהסטודנט, בלי שהציבור יתקומם. אני אפרק את העוגה למרכיבים. המים עלו, יאללה עוד כמה שקלים, החשמל, עוד כמה שקלים'. כמה סטודנט צורך גז, כמה סטודנט צורך מים, כמה סטודנט צורך חשמל וכמה ימים בכלל הוא שוהה במעונות? 
אני חושב שהתהליך שנתגלה, זו תעודת עניות לנו שלא גילנו את זה קודם, זה לא רק קיים באוניברסיטת תל-אביב, זה קיים בכל האוניברסיטאות כולל האוניברסיטה העברית, צר לי מאוד. אני חושב שמחובתנו לצאת בקריאה, בקריאה, בקריאה לכל האוניברסיטאות. מה שצריך לעשות, זה שנעשה חקיקה בתחום. סטודנט צריך לשלם מחיר גלובלי, אסור לו להתעסק עם כל החישובים שאנחנו הזכרנו. מה שהיה טוב בשנות ה-80 צריך להיות טוב עכשיו. כל שיטות המעקפים שהם מנסים להלביש על גבי הסטודנט, אני אגיד את זה כי אין לי בררה, זה פשע בגנות הסטודנט. זה טרור אקדמי בדרך עוקפת איך לגבות כסף. 
אני מצפה מאדוני שתהייה החלטה, ושיהיה חזק בסוגיה הזאת כי זו סוגיה שמגיעה לכל אחד ואחד. מי בכלל צריך את המעונות? הפריפריה, המוחלשים והחלשים, זה אתה ואני כי שנינו באנו משם.

<היו"ר יעקב מרגי:>
אתה יודע, אני לא זכיתי לצרוך מעונות, כי לא זכיתי באקדמיה.

<עיסאווי פריג' (מרצ):>
אתה לא למדת באקדמיה?

<היו"ר יעקב מרגי:>
למדתי בממלכתי, לא בישיבה. אני בוגר ממלכתי. אמרתי לך, 'לפני החטא ואחרי החטא'.

<עיסאווי פריג' (מרצ):>
אני מצפה מאדוני שיהיה - - -

<היו"ר יעקב מרגי:>
תודה. מאחר וההצעות הוגשו על אוניברסיטת תל-אביב, נשמע את אוניברסיטת תל-אביב. נמצאים איתנו, נכון? נשמע קודם את חבר הכנסת יוסף ג'עבארין.

<יוסף ג'בארין (הרשימה המשותפת):>
האמת הנושא ברור. אני רק אומר שהבנתי מחברי חבר הכנסת ועורך הדין סעדי, קצת התפלאתי שזה הגיע לדיון מהיר. זאת אומרת, נראה לי שהנושא היה אמור להיפתר עוד לפני שהוא מגיע לשולחן הזה. אם כבר הגיע, אני מקווה שהיום נוכל באמת לסיימו. אני בטוח שהיושב ראש - - -

<היו"ר יעקב מרגי:>
אני חשבתי שרצית לציין שזו אחת הוועדות היחידות שמקיימות דיון - - -
<יוסף ג'בארין (הרשימה המשותפת):>
זה הסיפא של הדברים שלי, שאם זה כבר הגיע אז אני בטוח שיושב ראש הוועדה יוכל באמת לצאת מכאן עם סוף פסוק, כי נראה לי שבאמת מתבקש לפתור את הסוגיה הזאת. תודה רבה.

<עופר לוגסי:>
קודם כל אני מצטרף - - -

<היו"ר יעקב מרגי:>
קודם כל תציג את עצמך.

<עופר לוגסי:>
שמי עופר לוגסי, אני סמנכ"ל באוניברסיטת תל-אביב. אני גם מצטרף לדברים שאמר הדובר האחרון. אני חושב שטוב שהנושא עלה לדיון ואני שמח שהוא קיבל עדיפות ועלה לדיון במהירות הזאת.

יש שתי סוגיות בנושא של חיובי המים או חיובי החשמל. הסוגיה האחת זו שיטת החיוב. אני אתייחס אליה. הסוגיה השנייה היא התעריף. נמצא איתי פה עורך עדי מוסקוביץ שהוא מייצג אותנו בסוגיית התעריף מכיוון שאנחנו הגשנו בג"צ על העניין, בנושא תעריף המים במעונות. הנושא עדיין נדון בבג"צ והתקיימו כבר שלושה דיונים בבג"צ - - -

<היו"ר יעקב מרגי:>
אתם מחויבים כצריכה פרטית?
<עופר לוגסי:>
מחויבים כצריכה, עדי יפרט.

<עדי מוסקוביץ':>
בתעריף שמחייבים את הסטודנטים.

<קריאה:>
יש תעריף ביתי?

<היו"ר יעקב מרגי:>
אתה זוכר שהיינו בדיון וזה עלה כדרך אגב? אתה היית איתנו בדיון הזה?

<עופר לוגסי:>
אבל לשאלת התעריף, מכיוון שיש פה תהליך ארוך ומורכב של בג"צ שהגישו כל האוניברסיטאות, לרבות האוניברסיטה העברית ושאר האוניברסיטאות, כנגד רשות המים, הנושא עדיין לא נפתר מכיוון שאין חקיקה בעניין- - - 

<איציק שמולי (המחנה הציוני):>
כמה זמן תלוי הבג"צ?

<עדי מוסקוביץ':>
הגשנו אותו ב-2012. 

<קריאה:>

אנחנו הרשות המחוקקת, נחוקק.
<עופר לוגסי:>
אני אשמח ולכן אני גם שמח על הדיון הזה. בשורה התחתונה, בארבע השנים האלה מאז שהגשנו את הבג"צ - - -

<היו"ר יעקב מרגי:>
רק שנייה לטובת העניין, אנחנו לומדים את הסוגיה. ראית שכולנו הופתענו מהתעריף. במצב הנוכחי, מה התעריף לקוב?

<עדי מוסקוביץ':>
אני רוצה להסביר. התעריף הוא התעריף שראש הוועדה נקב בו, נדמה לי 14 שקלים - - -

<היו"ר יעקב מרגי:>
לא. לא מה אתם גובים. סליחה אדוני, כרגע אוניברסיטת תל-אביב ברשות דיבור. מה אתם גובים ומה אתם משלמים?

<עופר לוגסי:>
הגביה נעשית אחד לאחד, עם מערכת מונים, כנגד הצריכה לפי התעריף שרשות המים באמצעות תאגיד - - - 

<היו"ר יעקב מרגי:>
אין בתקורה של האוניברסיטה - - -

<עופר לוגסי:>
שום אגורה.

<היו"ר יעקב מרגי:>
אתה אומר לי שאתה משלם לתאגיד המים 14.5 שקל לקוב ואתה גובה לפי מדידה בפועל. 

<עופר לוגסי:>
הרכבנו בכל דירה מונה מים והמדידה נעשית אך ורק לפי המונה. עכשיו אני אגיד לגבי שיטת המדידה.

שיטת המדידה, יש לנו מעונות ישנים יותר - - -

<עיסאווי פריג' (מרצ):>
כמה זמן זה ככה. סליחה שאני שואל, כמה שנים זה ככה?

<עופר לוגסי:>
מאז 2011-12 נדמה לי.

<עיסאווי פריג' (מרצ):>
צריך להחזיר לכל סטודנט שגר במעונות, צריך להחזיר את כל הכספים ששילם לאורך כל השנים. 

<היו"ר יעקב מרגי:>
חכה, אל תתחיל להסיק מסקנות, ננהל את הדיון, בוא תשאיר את המסקנות לסוף. אדוני בבקשה תמשיך.

<עופר לוגסי:>
אני בהחלט בעד. אם יהיו החזרים בגין התקופה הזאת, אין דבר שישמח אותי יותר. אגב, גם אני דייר במעונות וגם מגיע מהפריפריה ואני באופן אישי בהחלט רואה - - - -

<היו"ר יעקב מרגי:>
זה לא אומר שיש הצדקה לא לגבות תשלום מהפריפריה. אני גם בא להגנתם.

<עופר לוגסי:>
אני מדבר על הדיירים במעונות הסטודנטים, באמת הם קרובים לליבי באופן אישי, גם המעונות מקבלים חשיבות רבה מאוד על ידי הנהלת האוניברסיטה. 

לגבי החיוב, לצערי הרב ידנו קשורות. בג"צ נמשך הרבה מעבר שהיה צריך להימשך. אין ספק שחוק שיחוקק בעניין, חוק מפורש שיקבע במפורש שיש להתייחס למעונות כאל מגורים, בעצם זה המהות של המעונות, שיפריד בין החיובים של האוניברסיטה לחיובי המעונות, הוא יטיב עם הסטודנטים - - -

<אוסאמה סעדי (הרשימה המשותפת):>
כאילו הם מחשיבים את המעונות כמשהו מסחרי ולכן הם מחויבים כמסחרי.

<עופר לוגסי:>
כן. הסוגיה הזאת, לצערי הרב מתייחסת, למרות שוועדת החינוך לא העלתה את זה, אני מבקש לעלות גם את סוגית הארנונה. גם בסוגית הארנונה דיירי המעונות מחויבים יותר מדיירי רמת אביב. תיקחו דייר בכל מקום במדינת ישראל, במקום היוקרתי ביותר, אין שכונה לא סביון, דייר מעונות באוניברסיטת תל-אביב משלם יותר מאותו דייר שנמצא בשכונה הכי יוקרתית במדינת ישראל. זה לא רק מתייחס לתעריף שהדייר משלם יותר, זה מתייחס גם לשיטת החיוב. בעוד ששיטת הדיור לדיירים, נגיד ברמת אביב, אני לוקח רמת אביב כי המעונות נמצאים ברמת אביב וזו לא שכונת עוני רמת אביב, בעוד שברמת אביב הדייר מחויב רק על השטחים נטו שהוא גר בהם, ללא שטחי ציבור, ללא שטחי מעלית, ללא כניסה, ללא לובי, במעונות הסטודנטים, הדייר מחויב על הפרוזדורים, על שטחי המעלית, על כל שטח שרק אפשר לחייב ולהכניס למסגרת החיוב.
גם פה לקחנו משרד עורכי דין ש- - - 

<עיסאווי פריג' (מרצ):>
סליחה, כשהתייחסת לארנונה, יש הנחה לסטודנט שהוא לא עובד, הוא מקבל אותה בארנונה?

<עופר לוגסי:>
לא מקבל. הסיטואציה כרגע היא שסטודנטים לא מקבלים שום הנחה בארנונה.

<היו"ר יעקב מרגי:>
אם בהגדרה אתה לא גר בדירת מגורים. ההגדרה החוקית כרגע, אתה לא גר שם אז אתה לא יכול לקבל הנחה.

<קריאה:>
אם לא העברת את הכתובת.

<היו"ר יעקב מרגי:>
ההסתכלות היא לא של סטודנט. 
<עופר לוגסי:>
אבל אני מניח סטודנט שלא רצה להיכנס לויה דולורוזה של הגשת תלושים, אומר: 'אני רוצה לשלם ארנונה כמו כל אזרח במדינת ישראל'. לא כמו כל אזרח במדינת ישראל - - -

<אוסאמה סעדי (הרשימה המשותפת):>
ארנונה למגורים אתה מתכוון?

<עופר לוגסי:>
כן. 'אני רוצה לשלם ארנונה כמו הדייר שגר 50 מטר ממני ברמת אביב', ארנונה גבוהה, 'אני רוצה לשלם כמוהו'. הוא לא יכול, הוא משלם כפול. 

<עיסאווי פריג' (מרצ):>
 אני שלמתי בשנות ה-80 באוניברסיטה, למה שילמתי גלובלי ועכשיו לא.

<עופר לוגסי:>
עכשיו אני אתייחס לנושא האחרון של שיטת האיחוד או פיצול החשבון.

איחוד החשבון, אנחנו עשינו איחוד חשבון במעונות הישנים והפעלנו חשבונות מאוחדים. התוצאה היא, כשעשינו את התמחיר ,בשנה לאחר מכן, של קביעת דמי המעונות זה יצא הרבה יותר, כי בסופו של דבר כולנו בני אדם וכשיש לי חשמל חופשי ומים חופשי אני צורך יותר. כשיש לי מים במידה ואני מפוצל, החשבון מפוצל, אני צורך פחות. הרי כשעשינו את התחשיב איך - - -

<היו"ר יעקב מרגי:>
מר לוגסי, - - -

<עיסאווי פריג' (מרצ):>
זה לא נכון.

<היו"ר יעקב מרגי:>
סליחה, שאלה. המעונות מנוהלים כמשק סגור באוניברסיטה?

<עופר לוגסי:>
כן. 

<היו"ר יעקב מרגי:>
יפה.

<עופר לוגסי:>
מחלקים מלגות.

<קריאה:>
אפשר לקבל נתונים.

<היו"ר יעקב מרגי:>
לא קשור. 

<עופר לוגסי:>
אני אגיד, גם בעניין המעונות, המעונות מתנהלים כמשק סגור. יחד עם זאת, האוניברסיטה מקצה בתוך המעונות, לדיירי המעונות, סדר גודל של 3 מיליון שקל מלגות לטובת דיירים שמתקשים.

<עיסאווי פריג' (מרצ):>
מה זה קשור, זה מההכנסות שלה.

<היו"ר יעקב מרגי:>
בסדר, הוא אמר. תמשיך. יש לך עוד מה להוסיף?

<עופר לוגסי:>
הייתי רוצה שעדי יתייחס קצת לסוגיה.

<עדי מוסקוביץ':>
אני אספר. בשנת 2010 הייתה רפורמה במשק המים ואנחנו כולנו זוכרים שתעריפי המים התייקרו באופן דרמטי, בסדר גודל של 100%. 

אני נקראתי על ידי וועד ראשי האוניברסיטאות לישיבה שהייתה דחופה, גם לרשות המים, כדי להציג את הבעיה של תעריפי המים לסטודנטים. הסיבה שתעריפי המים לסטודנטים הם יקרים פי שתיים ממשקי הבית נובעת מכך שבמשק בית יש הקצאה לנפש לחודש. ההקצאה הזאת לא ניתנת באוניברסיטה כי לטענת רשות המים אי אפשר ליהנות פעמיים מהקצאה, גם במקום שאדם רשום ככתובת המגורים שלו במשרד הפנים במרשם האוכלוסין, וגם באוניברסיטה. 
<עופר לוגסי:>
האמת, זה טיעון מקורי.

<עדי מוסקוביץ':>
כן. אני תכף אומר משהו על זה. ביקשו ממני להכין עתירה לבג"צ ואנחנו הגשנו עתירה לבג"צ. השופטים, התחלפו שם כמה שופטים, אבל הם היו מאוד מאוד - - -

<היו"ר יעקב מרגי:>
אני אעזור לך על חשבוני. יש אצלנו מושג שאומר 'מדקדקים באחמ"ד, מזלזלים בהלכות שבת". הרי תשעה באב, כל זה מנהגי אבלות והלכות שבת לכאורה זה מהתורה. מדקדקים בכל מה שקשור למנהגים - - -

<עיסאווי פריג' (מרצ):>
ומזניחים את העיקר.

<עדי מוסקוביץ':>
בקיצור, אנחנו הגשנו עתירה לבג"צ וקיבלנו מהם רוח גבית. התקיימו שלושה דיונים, אני לא יודע אם על משק הגז התקיימו שלושה דיונים. מופעל לחץ גדול מאוד מבג"צ על רשות המים שמסרבת בעיקשות ובעקביות לפתור את הבעיה הזאת. הפתרון היחיד שלהם היה לנייד את ההקצאה מבית המגורים לאוניברסיטה – שכל סטודנט ימלא טופס ויעבירו לו - - - 

<היו"ר יעקב מרגי:>
הפרוצדורות המנהליות יותר יקרות.

<עדי מוסקוביץ':>
בוודאי. אגב, העתירה הוגשה בשם חמש אוניברסיטאות: האוניברסיטה העברית, הטכניון, חיפה, תל-אביב ובן גוריון. אנחנו גם בדקנו את זה עם כל האוניברסיטאות וזה פשוט לא יכול לעבוד. טכנית זה לא עובד, מסרבל את הסיפור הזה. הסטודנטים גם לא מעוניינים להתעסק עם הדבר הזה. לכן ניסנו להגיע לאיזה פתרון. הבקשה לנו, אני לא רואה פה נציג של רשות המים, אולי אני טועה - - -

<יהודית גידלי:>
הוזמנו ולא הגיעו.

<עדי מוסקוביץ':>
הם הכתובת לעניין הזה. הם מצויים תחת מתקפה של בג"צ. אני קורא לחברי הוועדה, באמת ליזום בעניין הזה הליך חקיקה ואולי אז אנחנו נגיע איתם לפשרה שתהייה לטובת הסטודנטים.

<היו"ר יעקב מרגי:>
תודה. הודיה שחר שהעלתה את הנושא.

<עיסאווי פריג' (מרצ):>
שאלה אדוני היושב ראש לחבר מתל-אביב. אם אתה זוכר, אתה לא חייב, כמה שלימת חשבונית מים שמיועדת לשיכון ובינוי, כמה כסף, אתה זוכר?

<עדי מוסקוביץ':>
לא. אני לא יודע, אבל לפי מה שאני יודע, אני מטפל ברשות המים.

<היו"ר יעקב מרגי:>
סלח לי. הוא אמר לך שלו אין תקורה. מה שהוא גובה הוא משלם.

<עיסאווי פריג' (מרצ):>
 בסדר, כמה שילמו. בגדול, כמה שילמו.

<היו"ר יעקב מרגי:>
לכאורה, מדע מדויק, הוא צריך לשלם יותר ממה שהוא גבה כי יש פחת במערכת, לכאורה, לכאורה.

<עיסאווי פריג' (מרצ):>
אני רוצה להגיע למצב, לחלק את זה למספר הסטודנטים שגרים במעונות. כמה כל סטודנט מחויב למים בכל חודש?
<היו"ר יעקב מרגי:>
בממוצע.

<עיסאווי פריג' (מרצ):>
זה מעניין אותי. 

<יאיר בן ענת:>
בממוצע סטודנט צורך בסביבות 7-8 קוב מים בחודש.

<עיסאווי פריג' (מרצ):>
במעונות. כל סטודנט כפול 14, אז 100 שקל לחודש צורך כל סטודנט. 

<היו"ר יעקב מרגי:>
כמעט כמו משק בית ממוצע. 

<עיסאווי פריג' (מרצ):>
אדוני, 100 שקל כל סטודנט. 100 שקל כל סטודנט מחויב מים בחודש?

<היו"ר יעקב מרגי:>
אני נותן לך שתי דקות, תתמקדי בסוגיה הזאת.

<הודיה שחר:>
או.קיי. קוראים הודיה שחר, שלום לכולם. תודה לחברי הכנסת שיזמו את הדיון החשוב הזה. אני יושבת ראש הליכוד באוניברסיטה. אגב, הצעתי לסטודנטים הערבים להצטרף אלי למאבק הזה. סיפרתי לך, הם אמרו שהם לא רוצים להשתתף עם הליכוד, לא נורא, אני פה וזה מאבק למען כולם. 

<עיסאווי פריג' (מרצ):>
הצעת למרצ ולא רצו?

<הודיה שחר:>
מרצ לא פנו אלי. אני אתחיל מההתחלה.

אני יושבת פה, וזה באמת פשע שסטודנט במעונות משלם תעריף של 14.5 לקוב מים. אתה אומר שלא, אבל קיבלתי התכתבויות "ששיכון בינוי נדלן" אומרים שהתעריף הוא 14.5, על ידי אותה נציגה שאמורה לענות לאותן פניות האלה. התשובה האבסורדית, כשהסטודנטים שאלו אותה: 'למה אנחנו משלמים תעריף כזה', הייתה: 'משלמים ככה כי זה שטח של אוניברסיטת תל-אביב אז בגלל זה התעריף כזה גבוה'. בעיניי זה אבסורד לחלוטין ואני לא מבינה את זה. 

כמו שנאמר פה, זה ניצול ציני של סטודנטים צעירים שמקבלים חשבון מים לראשונה בחיים שלהם - - -

<היו"ר יעקב מרגי:>
סליחה, כלפי מי את מפנה את האשמה "ניצול ציני"? אני מנהל את הדיון, תזהרי מליפול, את לא מיומנת כל כך, תזהרי מהמלכודות של חברי הכנסת פה, אל תעני להם. כשאת מאשימה האשמה חמורה, אומר לך פה נציג האוניברסיטה, בתקווה, אני מאמין שהוא אומר דברי אמת לפרוטוקול - - -

<הודיה שחר:>
אומר דברי אמת שנתיים.

<היו"ר יעקב מרגי:>
רגע, אני רוצה שגם תתייחסי. הוא אומר: 'מה אתה רוצה ממני, הבעיה שלכם, של המחוקקים. אני מה שאני נדרש אני מחייב אתכם, אני לא מחייב אתכם שקל או אגורה מעבר למה שאני מחויב על המים שצרכת'. איפה יש פה ניצול ציני? את יכולה להגיד, תאגיד המים מנצל. אנחנו בדיון. צריך להיות גם אמתי. אני רוצה להגיע בסוף ללקונה ולטפל בה. נכון שהכי קל לחבוט בהם, הם יושבים כאן. תאמיני לי, שאם הייתי מריח, ואני מוכר ככזה, הם יוצאים אחר כך - - -
<אוסאמה סעדי (הרשימה המשותפת):>
אני רוצה לעזור להודיה.

<הודיה שחר:>
אני בסדר.

<היו"ר יעקב מרגי:>
רגע, עוד לא סיימתי. תאמין לי שאם הם היו קצת, הייתי מרגיש או שבדיעבד אני אדע שהנתונים לא נכונים, לפעמים אחרי הדיונים אני שומע: 'למה תמיד החבר'ה שלנו יוצאים חבולים מהדיון אצלכם'. התשובה היא אחת, כשהם בסדר הם לא יוצאים חבולים.

<הודיה שחר:>
אני אענה לך. אם האוניברסיטה - - -

<אוסאמה סעדי (הרשימה המשותפת):>
אדוני, כשכתבנו בדיון מהיר "ניצול ציני", לא התכוונו לאוניברסיטת תל-אביב. אנחנו התכוונו לתופעה בכלל. אמרנו שאנחנו רוצים תשובות האם ניצול הזה הוא מטעם רשות המים, אז אנחנו באים בטענות לרשות המים ונטפל בזה. עכשיו שמענו פה מידע שהאוניברסיטה בכל זאת היא הלכה לבג"צ, עד כדי כך האוניברסיטאות. אם צריך תיקוני חקיקה אז זה התפקיד שלנו. אני חושב שאם יש הסכמה בליכוד בעניין הזה ויש פה הסכמה באופוזיציה אז אפשר לעשות את זה כמה שיותר מהר. 
<הודיה שחר:>
אני אפעל כדי לעזור כדי לקדם את החוק הזה. 

לטענות האוניברסיטה, פעם ראשונה שאני שומעת שהם עתרו בעניין הזה לבג"צ. בעיניי, נראה לי שיש פה כאילו קשר שתיקה, יודעים את הדברים, הכול על השולחן, אבל אין באמת טיפול - - -

<היו"ר יעקב מרגי:>
אין קשר שתיקה.

<הודיה שחר:>
יש קשר שתיקה, כי אם הסטודנטים משלמים כבר יותר מדי זמן תעריף קבוע, אפילו אין פה צריכת מים, זה איזה חשבון פיקטיבי שגובים מהם. 

<היו"ר יעקב מרגי:>
אני מבין את הזעקה. כל הכבוד שהצפת את זה. הזעקה היא זעקה, אבל אין פה קשר שתיקה. ממתי העתירה?

<הודיה שחר:>
אגב, לגבי התאגיד - - -

<עדי מוסקוביץ':>
מ-2011 או 2012.

<הודיה שחר:>
הנה, אז מה קרה מאז?
<היו"ר יעקב מרגי:>
מה לגבי תאגידי המים?

<הודיה שחר:>
לגבי תאגיד מי אביבים, אני חקרתי את הנושא. מסתבר שהיה להם תחקיר אפילו ב"כלבוטק" והוגשו עליהם תביעות והנה הם ממשיכים לגזול מעוד ציבור, עכשיו הסטודנטים נפלו בפח. 

דבר נוסף שאני רוצה לציין, האטימות הבירוקרטית שהסטודנטים נתקלו בה. הם פנו אלי, אני יושבת ראש תא הליכוד באוניברסיטה, אני אציין את זה שוב, אני פעילת ימין באוניברסיטה, בסדר, אני עושה את המאבקים שלי. פנו אלי כי הם נתקלו בחומה בירוקרטית בין אם מהאגודה שלהם שפנו אליה. אפרופו הליכוד - - -

<עיסאווי פריג' (מרצ):>
יש לנו פה נושא חשוב לטפל בו. 

<הודיה שחר:>
אני עושה סיכום לעניין המים שלא טופל - - -

<היו"ר יעקב מרגי:>
תודה שחר. 

<איציק שמולי (המחנה הציוני):>
איפה האגודה?

<ענבר הוכברג:>
קודם כל, נעים מאוד לכולם. שמי ענבר, אני יושבת ראש אגודת הסטודנטים - - -

<היו"ר יעקב מרגי:>
מאיפה?

<ענבר הוכברג:>
תל-אביב, מעונות - - 

<אוסאמה סעדי (הרשימה המשותפת):>
את מהימין, מהשמאל?

<ענבר הוכברג:>
דור חדש. אני מפלגת עבודה, אבל זה עניינים אחרים.

קודם כל, חשוב לי להגיד שאנחנו האגודה היחידה בארץ שיש לה מחלקת דיור שמתעסקת בכל נושא המעונות בצורה הדוקה עד מאוד. במשך הארבע השנים האחרונות העבודה שלנו עם עופר ועם האוניברסיטה היא באמת צמודה. הנושא הזה ובכל נושא ההגשה של הבג"צ והסיפור, אנחנו מכירים ויודעים ועובדים בשיתוף הפעולה. היום, אין ספק שהנושא של החיוב הוא נושא כואב וקשה לכל הסטודנטים. מן הסתם, אם היה חיוב של תקורות או אילו תוספות לא ראויות, תאמינו לי שאנחנו הראשונים שהיינו עולים על זה. יכולים להעיד על זה חברנו שאנחנו יודעים לעשות חיים לא פשוטים כשיש דברים שיש לנהוג בהם אחרת. 
אני כן רוצה להוסיף שבנושא של החיוב הארנונה, אני ישבתי בחודשים האחרונים יחד גם עופר וגם לבד, במחלקת הארנונה בעיריית תל-אביב. הנושא של חיוב השטחים הציבוריים הוא נושא קשה. אנחנו ניהלו מאבק של חודשים כשרצנו לעלות את תעריף המעונות, בעצם מתעריף של מעונות שזה חיוב שהוא כמו הוטל כזה שהוא תעריף יותר גבוה מתעריף של מגורים. הצלחנו להוריד את התעריף לתעריף מגורים, אבל השטחים הציבוריים נשארים בעיינם. אם יש כבר שמחה וששון ואפשר לקדם את הנושא של המים, אז על אחת וכמה צריך לדחוף, אנחנו פרטנרים ושותפים שאת שמנו מכירים. אנחנו נשמח עוד להמשיך בסיפור הזה כי זה שני דברים שהולכים ביחד. 
אני כן יכולה להגיד שסטודנטים היום, ואנחנו מנהלים ישיבות דיירים באופן קבוע, בישיבה הגדולה שהייתה גם אני השתתפתי בה, נושא החיוב פר סטודנט, פר צריכה - - -

<היו"ר יעקב מרגי:>
כמה סטודנטים באוניברסיטה בתל-אביב משתמשים במעונות?

<ענבר הוכברג:>
במעונות. בשני המעונות יש באמת 1,558 ובמעונות עין, יאיר דייקתי?

<יאיר בן ענת:>
כן. 2,500. 

<היו"ר יעקב מרגי:>
כמה יש באוניברסיטת תל-אביב?

<הודיה שחר:>
30 אלף. 

<אוסאמה סעדי (הרשימה המשותפת):>
יעני, 10%.

<ענבר הוכברג:>
בקירוב, 30 אלף. 

אגב, אני חייבת להגיד שהאוכלוסייה היא מגוונת בעיקר במעונות ברושים. הרצון לקבל חיוב פר שימוש זה משהו שעולה חד-משמעי מהדיירים. זאת אומרת, החיובים הקבועים האלה הם איזו רעה חולה שאנחנו מאוד מאוד רוצים לשנות ותקן את זה. בסופו אומר הבנאדם: 'וואלה, אני בתקופת מבחנים אוהב ללמוד בבית, לא הייתי בדירה, הייתי יום-יומיים. אין שום סיבה שאני אשלם כמו דייר שכל יום היה, התקלח, הדליק חשמל - - - 

<עיסאווי פריג' (מרצ):>
ענבר, הבעיה הזאת שנים קיימת. אני הבנתי מהחברים מהאוניברסיטה שאתם חייבים חקיקה לצורך פתרון הבעיה הזאת. מה עשיתם, למה במשך חמש שנים לא ניסתם לדחוף חקיקה שתביא - - -

<ענבר הוכברג:>
קודם כל אני אומרת לך שהנושא - - -

<היו"ר יעקב מרגי:>
אנחנו לא וועדת חקירה. 

<ענבר הוכברג:>
בסוף, תשמע, לפני חמש שנים אני לא אוכל להעיד, לא הייתי בתפקידי, נכנסתי לתפקיד לפני שנה וחצי ולכן אני יכולה להעיד ולתת דין וחשבון על תקופתי. אני כן יודעת שהנושא הזה טופל, על הנושאים האלה אנחנו עושים ישיבות קבועות, זה לא משהו שהוא נפל - - -

<הודיה שחר:>
אני חייבת לציין, זה לא נכון ש- - - 
<היו"ר יעקב מרגי:>
שחר, את מפריעה. גברתי, אנחנו וועדות חינוך, אין קריאות ביניים.

<אוסאמה סעדי (הרשימה המשותפת):>
זה לא דיון פוליטי, אל תיקחו את זה לשם.

<איציק שמולי (המחנה הציוני):>
דיון על הבחירות באוניברסיטת תל-אביב, לא על תעריפים.

<עיסאווי פריג' (מרצ):>
אנחנו דנים על תעריפי המים.

<היו"ר יעקב מרגי:>
גברתי, לסכם.

<ענבר הוכברג:>
אני אתייחס לעניין ולא לדברים שאין להם טעם.

<היו"ר יעקב מרגי:>
תסכמי.

<ענבר הוכברג:>
בסוף יש המון דברים שאנחנו עושים. זה שנכנסים מעונות חדשים זה מכניס את הכמות הסטודנטים, אנחנו החלנו בשנים האחרונות עם הקמת מעונות ברושים. יש המון דברים שאנחנו מטפלים בהם. אין ספק שאלו נושאים חשובים. אנחנו מבחינתנו, כמו שאמרו פה, חקיקה זה משהו שאנחנו יותר נשמח שיוקדם, גם הארנונה. תודה.
<היו"ר יעקב מרגי:>
תודה. חבר הכנסת שמולי בבקשה.

<איציק שמולי (המחנה הציוני):>
תודה רבה אדוני היושב ראש. בעיקר על מה שאתה אמרת בדברים שנוגעים לסטודנטים, כאשר מגיעים לפה ראשי מערכת ההשכלה הגבוהה, הם יוצאים מפה לא פעם ולא פעמיים חבוטים. אני אומר את זה בזכות הוועדה, כי אנחנו לא חוששים בוועדה הזאת לקחת פרות קדושות, כמו שאומרים, ולעשות איתן מה שאנחנו עושים איתן. אני חושב שצריך להיות גם הגונים ולחלוטין זה לא המקרה כאן. מילא אם אוניברסיטת תל-אביב הייתה אומרת שהיא רוצה לעשות משהו והיא לא הייתה עושה דבר בנדון, והייתה בעמדה כאילו היא משחקת משחק כפול. ברגע שהאוניברסיטאות בעצמן, הן אלו שהגישו את הבג"צ והן מנהלות אותו מאז שנת 2013, אז אפשר להפליג במחשבות ולהגיע עד ל"כולבוטק", אבל זה לא רציני. בסופו של דבר, אני חושב שאנחנו צריכים להשקיע את האנרגיות בקידום החקיקה שעליה אנחנו מדברים - - -

<היו"ר יעקב מרגי:>
החקיקה של כל חברי הכנסת.

<איציק שמולי (המחנה הציוני):>
זהו. אנחנו נביא את האופוזיציה, את תעזרי לנו להביא את הליכוד ונראה כמה חברי כנסת של הליכוד יחתמו ויצביעו כאן - - -

<הודיה שחר:>
חברי הכנסת של הליכוד הגיבו בעניין הזה - - -

<איציק שמולי (המחנה הציוני):>
על הכיפאק.

<עיסאווי פריג' (מרצ):>
זה לא דיון פוליטי. 

<איציק שמולי (המחנה הציוני):>
בתגובות כולנו - - - 
<הודיה שחר:>
אני פשוט רוצה שהיום אנחנו יוצאים עם פתרונות.

<איציק שמולי (המחנה הציוני):>
בתגובות כולנו אלופי עולם, השאלה מה עושים עם האצבעות. 

בסופו של דבר אני מציע שאנחנו נקדם את החקיקה הזאת כמה שיותר מהר כחקיקה משותפת של כל חברי הכנסת ושנביא מזור לבעיה הזאת של המעונות באוניברסיטת תל-אביב.

<עיסאווי פריג' (מרצ):>
זה לא רק מעונות. אדוני היושב ראש, גם חשמל. נגיד שאני נכה שגר במעונות, נכה, מגיעה לי הנחה מחברת חשמל על פי חוק. האם אני זכאי להנחה הזאת כשאני גר במעונות או לא?

<היו"ר יעקב מרגי:>
אמרנו כבר, בהגדרה המשפטית צריך להפוך את ההסתכלות לדיור. ברגע שהסטטוס החוקי של מעונות, מכל הבחינות יתייחסו אליהם כדיור אז הכול - - -

<עופר לוגסי:>
זה המפתח. 

<איציק שמולי (המחנה הציוני):>
רק להבין. יש עוד שותפים לבג"צ חוץ מהאוניברסיטאות?

<עדי מוסקוביץ':>
אמרתי, חמש אוניברסיטאות.

<אוסאמה סעדי (הרשימה המשותפת):>
אדוני היושב ראש, תודה על קיום הדיון המהיר. באמת הוא דיון מהיר, כשמו הוא. אני חושב שנחשפו פה להרבה דברים שהם חמורים ביותר ולא רק בנושא המים. כל הנושא הזה שמתייחסים למעונות כאל משהו שהוא מסחרי ואפילו משלמים ארנונה יותר מרמת אביב ויותר מסביון, סטודנטים? זה משהו מדהים, זה משהו חמור ביותר. אני לא מבין איך הרשויות, אני לא רוצה באמת להאשים ולקחת את זה לפן הפוליטי ולפן המפלגתי. אבל, יעני, 10% מהסטודנטים משלמים פי כמה מאשר 90% שהם גרים, אולי מישהו שהוא גר בדירה שכורה ליד המעונות של ברושים והוא משלם מים לפי תעריף מוזל, חשמל לפי תעריף מוזל, ארנונה לפי תעריף מוזל, ואותו סטודנט שקוף מהפריפריה, הסטודנט החרדי, הסטודנט הערבי שבקושי הולך למעונות על מנת אולי למצוא משהו יותר זול, אז מתברר בדיעבד שהוא משלם יותר גבוה מאשר הסטודנט שגר בשכירות בתנאים טובים יותר. 

<איציק שמולי (המחנה הציוני):>
האבסורד הוא יותר גדול, כמו שהוא אמר גם בהשוואה לתושב ולא רק - - 

<אוסאמה סעדי (הרשימה המשותפת):>
לתושב ולכן אני אומר.

<איציק שמולי (המחנה הציוני):>
ברמת אביב ג'.

<היו"ר יעקב מרגי:>
אני חושב שיש עוד פן.

<אוסאמה סעדי (הרשימה המשותפת):>
הנושא שרשות המים הוזמנה ולא הגיעה לדיון בוועדת החינוך בכנסת הוא חמור ביותר.

<היו"ר יעקב מרגי:>
ייבדק הנושא.

<אוסאמה סעדי (הרשימה המשותפת):>
אני חושב שלפני שנתחיל בתהליך של חקיקה, אני מבקש מכבודו לקיים עוד דיון, להזמין את רשות המים ולחייב אותם לבוא, להתייצב ולתת הסברים. 

<עיסאווי פריג' (מרצ):>
לעשות דיון מעקב.

<היו"ר יעקב מרגי:>
בבקשה. תציגי את עצמך.

<תאיר מוסקוביץ':>
אני תאיר, אני דיירת במעונות איינשטיין. אני חייבת לציין, אני לא שייכת לשום גוף פוליטי - - -

<היו"ר יעקב מרגי:>
מה זה איינשטיין?

<תאיר מוסקוביץ':>
במעונות איינשטיין.

<היו"ר יעקב מרגי:>
באיזו אוניברסיטה?

<תאיר מוסקוביץ':>
תל-אביב. 

אני מהפריפריה. אני מקריית שמונה, עברתי למעונות. לפני כן גרתי בשכירות, אני יודעת מה אני אמורה לשלם, אני יודעת מה החיובים אמורים להיות.

אני עברתי בין הדיירים, אני בדקתי את זה – יש פה חיוב קבוע חודשי של מים של 48 שקל לדייר. זה כמעט 200 שקל לדירה. זה לא יכול להיות. אין לנו פה תעריף שמחייבים לפי 14 שקל או 7 שקל. אני אפילו לא יודעת אם יש מונה מים באיינשטיין. זה לא תקין, זה לא הגיוני. לא יכול להיות שדיירים שלא נמצאים כמעט בדירה שלהם, הם כל היום באוניברסיטה. אני סטודנטית לביולוגיה, אני כל היום לומדת, אין לי זמן להיות בדירה. אפילו מים - - - 

<היו"ר יעקב מרגי:>
כנראה את מחויבת ארנונה גם העכברים שבמעבדה.

<תאיר מוסקוביץ':>
גם עליהם. זה פשוט בזיון, אתם מנצלים אותנו, לא אכפת לכם. יש פה חוזה שבו רשום שזה לפי צריכה, אין לי פה קוב של מים - - -
<היו"ר יעקב מרגי:>
ולכן, מר עופר לוגסי מה אתה מסביר לי על איינשטיין?

<עופר לוגסי:>
במעונות איינשטיין החיוב נעשה לפי הצריכה בפועל, אבל החיוב מחולק בין הצריכה הקולקטיבית לבין - - -

<היו"ר יעקב מרגי:>
אבל תמיד זה קבוע 48 - - -

<תאיר מוסקוביץ':>
כן, יש לי הוכחות.

<היו"ר יעקב מרגי:>
למה את מפריעה? 

<עופר לוגסי:>
החיוב נעשה לפי שנה קודמת. אני לא יודע אם תמיד זה 48, אני מוכן לבדוק את זה. בכל אופן, החיוב היה אמור להיעשות לפי החיוב בפועל ולא מעבר לכך ולא עבור שום דבר נוסף מעבר למים.

<היו"ר יעקב מרגי:>
נבקש את בדיקתך לעומק ולתת תשובות לוועדה.

<עיסאווי פריג' (מרצ):>
היא אומרת משהו אחר.

<איציק שמולי (המחנה הציוני):>
הוא אומר שאין שם - - - 

<עופר לוגסי:>
ההסכם שיש לאוניברסיטה - - - 

<היו"ר יעקב מרגי:>
מאחר והייתי עסוק בלנגב את התה וגם הקשבתי לך, אני אסביר לך מה שלא הבינו אחרים. תקשיב, הוא בא ואומר שזה מחויב על פי צריכה בפועל. הוא הולך לבדוק את הטענה הזאת. תאיר הציגה לנו שזה 48 שקל דיכוטומי, חוזר על עצמו, כך קבעו באופן קבוע. הוא אומר שזה לא נראה לו, זה לפי צריכה בפועל. הוא חייב תשובה לוועדה.

<עיסאווי פריג' (מרצ):>
אבל יש פה הוכחות כתובות.

<תאיר מוסקוביץ':>
יש לי חשבונות. 

<היו"ר יעקב מרגי:>
תאיר, שנייה. תהיו קצת משוחררים, קחו נשימה עמוקה, זה לא שדה קרב. תאמיני שיש לי רגישות גבוהה, את לא מכירה אותי. חכו, אנחנו רוצים לברר. את טענת טענה שסותרת את מה שאמר מר לוגסי מאוניברסיטת תל-אביב, הוא גם סמנכ"ל תחזוקה. היא גם מחזיקה חשבונות. אני מבקש לבדוק מה קורה באיינשטיין, לתת תשובה לוועדה לגבי הטענה של איינשטיין. 

בלי שום קשר, הבעיה עדיין עומדת בעינה. היא קיימת גם אם זה היה, סליחה על הביטוי, חצי ממה שאת משלמת, שזה יהיה 100 שקל ל-4 דיירים. רבותיי, אני גר במשק פרטי, בית גדול. בזמן החורף כשאני לא משקה את הגינה והבריכה לא מלאה, 140 שקל. תאמין לי, המקלחת לא מפסיקה ומכונת הכביסה לא מפסיקה מלעבוד. 
<תאיר מוסקוביץ':>
אין לנו מכונת כביסה.

<היו"ר יעקב מרגי:>
אל תפריעי לי. ואין חלוקה של החיים שלי, חצי אצל האימא שלי וחצי במושב. 

<עופר לוגסי:>
התעריף הוא כפול, אבל עדיין זה לא היה אמור - - 

<היו"ר יעקב מרגי:>
רבותיי, גם אם נוריד חצי ממה שהיא אמרה זה עדיין טעון ברור. מה לעשות, אני רק בתחום המספרים, אין לי הרבה תחומים שאני חזק. 

<עיסאווי פריג' (מרצ):>
אתה עדין היום.

<היו"ר יעקב מרגי:>
חכה, בסיכום אני לא עדין. בבקשה אדוני.

<פימה ורשבסקי:>
אני מפימה ורשבסקי, גם אני מאוניברסיטת תל-אביב. רציתי להוסיף שכל העניין הוסתר מהסטודנטים. חשבון המים, לא מופיע התעריף שם, רק אחרי שהלכנו והתעקשנו הם הודו בתעריף המים הזה. כשרצינו לעלות את העניין הזה בפני הגורם, 'זה בטיפול, זה בטיפול'. זה העניין, שהסטודנטים לא מודעים לעניין הגזל הזה שמתבצע שנים רבות. כאילו, אם זה היה מודע הדברים היו נראים אחרת לגמרי. 
<היו"ר יעקב מרגי:>
תודה. מי זה רומן? אתה לא רוצה לדבר, נרשמת. כן גברתי, תציגי את עצמך.

<ליאת הלבץ:>
נציגת התאחדות הסטודנטים. אני רוצה להוסיף משהו אחד לגבי - - - 

<היו"ר יעקב מרגי:>
הארצית.

<ליאת הלבץ:>
הארצית.

<היו"ר יעקב מרגי:>
אנחנו חייבים לדייק פה, אני לא מבין אתכם.

<ליאת הלבץ:>
סליחה. אני רק רוצה להוסיף לגבי הארנונה. זה נושא ששמענו עכשיו, שר הפנים הולך להקים וועדה שתבחן מחדש את חיובי הארנונה וההנחות שמתקבלות, באמת לסטודנטים ומעונות הסטודנטים - - -

<עיסאווי פריג' (מרצ):>
הוא מש"ס, את יודעת את זה.

<ליאת הלבץ:>
אני קוראת פה ליושב ראש הוועדה להצטרף אלינו, לעזור לנו מול שר הפנים כדי לשנות את ה- - -

<היו"ר יעקב מרגי:>
הוא התחייב לבדוק את סוגית הארנונה בכלל, או לסטודנטים?

<ליאת הלבץ:>
כן, כן, ארנונה בכלל. ההמלצות וועדת - - - 

<היו"ר יעקב מרגי:>
אני אחזק את ידיו במה שהוא בודק מבחינת הארנונה, אבל שר הפנים דואג גם לשלטון המקומי, את מכירה. אנחנו כאן מחויבים כפול. קודם כל, יש לקונה אלא אם מישהו פה באופן אובייקטיבי יבוא וישכנע אותי למה למעונות צריך להתייחס בצורה מסחרית או כמו הוסטל או מלון. לא מבין את זה, לא מבין. אנחנו נתקוף את זה כנראה בחקיקה. לא יעזור כלום, כי אם זה בתהליך בג"צ ומתעקשים מ-2012, לא יעזור כי לפעמים כשלא הולך בכוח הולך עם יותר כוח. אם פטיש של קילו לא מכניס את המסמר עד הסוף לוקחים חמישה קילו. 

<עיסאווי פריג' (מרצ):>
ואם יטילו וטו בוועדת השרים לחקיקה?

<היו"ר יעקב מרגי:>
אנחנו נתעקש.

<אוסאמה סעדי (הרשימה המשותפת):>
הם לא יטילו. הנה הסטודנטים - - -

<היו"ר יעקב מרגי:>
עזוב, אני לא נכנס לזה. היא צעירה וגם אני הייתי צעיר מתלהב ותולה תקוות בחברים שלי, מה שרואים מכאן לא רואים משם. מותר לך, אני לא כמוהם, לא מיד קפצתי עליך. אני שמח שאת נותנת אמון במערכת הפוליטית, כך צריך להיות. מה לעשות, יש אילוצים כאלה ואחרים. אני מאמין שראשי הרשויות יגידו: 'עוד פעם אתם פוגעים לנו בהכנסות'. כמו שאנחנו מגנים עליהם - - -

<אוסאמה סעדי (הרשימה המשותפת):>
זה לא הכנסות, זה רשות המים.

<היו"ר יעקב מרגי:>
כמו שאנחנו מגנים עליהם כשלא משיתים - - -

<עיסאווי פריג' (מרצ):>
זה לא קשור לרשויות.

<ענבר הוכברג:>
הארנונה כן.

<עיסאווי פריג' (מרצ):>

הארנונה כן, המים לא, חשמל לא.

<היו"ר יעקב מרגי:>
פתחנו את דיון עכשיו? כמו שאנחנו משתדלים לא להשתית עליהם עלויות בלי שיפוי, נכון איציק שזו התשובה הסטנדרטית בוועדת השרים שהם מתנגדים לחוקים. פה אנחנו נתבע את ההיגיון ואת השכל הישר. 

סיכום - - -

<עיסאווי פריג' (מרצ):>
יש חמישה מקומות בארץ, חמש עיריות שהן חזקות: תל-אביב, ירושלים, - - -

<היו"ר יעקב מרגי:>
15, ואם תרצה לדעת, היום זה כבר 20. חלק גדול מהן, החזקות האלה, בוא נגיד לך, זו לא גזרה משמים. תרשו לי לפרוק תסכולים שלי, המדינה נתנה להם משאבים כמו שמשרדי ממשלה, כמו מרכזי רפואה, כמו מרכזי תעשייה וכל זה הביא הון אנושי לערים האלה. שלא יסתכלו על זה כאילו זה כוחי ועוצם ידי של אותו ראש רשות שעשה את החיל הזה, זה לא נכון. יש לזה הרבה פרמטרים שתרמו לכך, אני קורא לזה משאב של הציבור הרחב. המשאב הזה צריך לחזור אליו ולאו דווקא, ואני לא מזלזל במשהו גרנדיוזי ולהחליף פרחים צבעוניים למרות שלא קמלו הישנים. אני רואה אותם, הארגזים באים, תמיד שיהיה צבעוני בכיכר, זה טוב, זה חשוב, אבל יש דברים לא פחות חשובים. אנחנו צריכים להתערב להם, אנחנו כמפקחים כחברי כנסת. 
אני ניגש לסיכום. רבותיי, הסיכום לא כתוב, בדרך כלל אני כותב את הסיכום תוך כדי הדיון - - - 
<הודיה שחר:>
אפשר שאלה אחרונה. מה לגבי הכסף שכבר נגזל מהסטודנטים.

<עיסאווי פריג' (מרצ):>
זה משהו אחר. זה נאמר שתחילה צריך לעשות - - - 

<היו"ר יעקב מרגי:>
מה את לומדת באוניברסיטה?

<הודיה שחר:>
מדעי המדינה ותקשורת.

<היו"ר יעקב מרגי:>
מדעי המדינה. אם היית לומדת כלכלה או - - - 

<הודיה שחר:>
יכולתי ללמוד גם כלכלה.

<היו"ר יעקב מרגי:>
גם במדעי המדינה יש עניין של תהליכים. אנחנו כרגע בתחילת התהליך. אני אומר לך, אני לא משפטן, אבל אומר לך שמבחינה משפטית אין לך ממי לתבוע. לא מהאוניברסיטה כי היא משלמת תעריף גבוה, לא מתאגיד המים כי הוא הגדיר אותך ככה. עכשיו, אם מישהו חושב כרגע על תביעה ייצוגית, שמעתי בהתחלה: 'תחזירו לנו'. חבל על הכסף שתשלמי לעורך הדין. הוא יהיה מבסוט, הוא יבטיח לך הרים וגבעות, לא תגיעו לכלום משם. תנו לנו לטפל בזה, זה במישור - - -

<עיסאווי פריג' (מרצ):>
גורם הפיצוי יעבור.

<תאיר מוסקוביץ':>
גם אם החיוב קבוע והוא לא לפי צריכה?

<היו"ר יעקב מרגי:>
הוא חייב לנו תשובה. השאלה שלך במקום - - -

<עיסאווי פריג' (מרצ):>
זה כתוב בפרוטוקול. 

<עופר לוגסי:>
אנחנו נבדוק את הסוגיה של איינשטיין.

<היו"ר יעקב מרגי:>
יפה, ותשלח לנו תשובה לוועדה. 

חברי הכנסת, לפחות אלה שנוכחים בדיון, עיני העם נשואות אלינו. אנחנו כנראה נצטרך להתערב בחקיקה. אני לוקח על עצמי להכין את זה, אני אחתים את חברי הכנסת ששותפים לדיון.

<ענבר הוכברג:>
אנחנו באגודת הסטודנטים מוכנים לעזור ולהביא את כל הסטודנטים שצריך, אם צריך למה שצריך.

<היו"ר יעקב מרגי:>
אתם תהיו הלוביסטים לחוק הזה.

<ענבר הוכברג:>
אין שום בעיה.

<היו"ר יעקב מרגי:>
נגייס אתכם.

<הודיה שחר:>
נראה שראוי שאני אהיה הלוביסטית לחוק הזה. 

<היו"ר יעקב מרגי:>
תודה רבה. הישיבה נעולה. דברי הסיכום נאמרו.

הישיבה ננעלה בשעה 11:50.

